钦定古今图书集成/明伦汇编/闺媛典/第070卷 > 江宗周妻许氏
## 钦定古今图书集成/明伦汇编/闺媛典/第070卷 > 江宗周妻许氏

按《婺源县志》：“许氏，名启瑞，凤砂江宗周妻。年十六归
周。逾年，周病且革，目注许曰：‘我即死，汝年少未有子，
奈何’？氏泣曰：‘君不知我，我生死视君耳’。寻周没，氏亦
死，死复苏，众譬晓之，勉理丧事。既葬，归拜父母，遽告
归。二兄忖其意，谓曰：‘白首全节，即不死，于汝志何悖’？
氏唯唯。归屏居楼中，不移尺寸，非姑娣有事不见面。”
服阕，有媒来氏曰：“未亡人所为忍死，徒以后事未定
耳。今若此，何爱一死而污人口舌？”乃诣太翁请立嗣。
翁许诺，氏便归阁自缢死。